O‘zbekistonda 10 oy ichida sodir bo‘lgan yong‘inlarda 88 kishi halok bo‘ldi

Joriy yilning o‘tgan davri mobaynida yong‘in xavfsizligi xizmati xodimlari tomonidan o‘tkazilgan profilaktik ishlar natijasida 15 586 ta bino va inshootda yong‘in kelib chiqish xavfining oldi olindi. Bu haqda “Kun.uz” xabar bermoqda.
Favqulodda vaziyatlar vazirligi Yong‘in xavfsizligi institutida bo‘lib o‘tgan anjumanda ma’lum qilinishicha, yuz bergan yong‘inlarni o‘chirish vaqtida ko‘rilgan tezkor harakatlar tufayli 35 kishi qutqarilib, 1 271 bosh uy hayvoni, 123 turdagi texnika, 289 milliard so‘mdan ziyod inshoot qurilmalari va 95 milliard so‘mdan ortiq moddiy boyliklar saqlab qolindi.
Tadbirda ta’kidlanishicha, olib borilayotgan ishlarga qaramasdan, 2019-yilning 10 oyi davomida O‘zbekiston hududida jami 9 384 ta yong‘in qayd etilib, ushbu hodisalarda 88 kishi halok bo‘lgan va 240 kishi tan jarohati olgan.
Joriy yilgi yong‘inlar soni 2018-yilning mos davriga nisbatan 345 taga, odamlarning halok bo‘lishi 10 taga va tan jarohati olishi 56 taga kamaygan.
Tahlillarga ko‘ra, yong‘inlarning 38,9 foizi ochiq olovdan ehtiyotsizlik bilan foydalanish, 30,1 foizi elektr uskunalaridan foydalanish qoidalarining buzilishi, 11,1 foizi isitish pechlarining nosozligi yoki ularni noto‘g‘ri ishlatish, 9,9 foizi bolalarning sho‘xligi sabab sodir bo‘lgan.